
Ph.d.-veiledning: konflikthåndtering og veilederbytte 
Bakgrunn 
Forskerforbundet publiserte i september 2025 en rapport om utfordringer knyttet til ph.d.-veiledning med tittelen “Når veiledningen svikter Ph.d.-kandidaters erfaringer med veilederbytte” [footnoteRef:1]. Rapporten tar for seg ph.d.-kandidaters erfaringer med krevende veiledningsforhold og veilederbytte. Hensikten med rapporten er «.. å bidra til mer åpenhet, skape bedre forståelse og bidra til systemer som ivaretar stipendiatenes rettigheter og styrker kvaliteten i forskerutdanningen »[footnoteRef:2].  [1:  https://www.forskerforbundet.no/dokumenter/skriftserien/2025-5_Veilederbytte.pdf ]  [2:  https://www.forskerforbundet.no/dokumenter/skriftserien/2025-5_Veilederbytte.pdf, side 5] 

Hovedfunn i rapporten: 
1. Kvaliteten på veiledningen er avgjørende: Gode veiledere fremmer motivasjon, selvtillit og gjennomføring, mens dårlige veilederrelasjoner kan føre til alvorlige psykiske og fysiske belastninger, forsinkelser og frafall. 
2. Systemiske svakheter forsterker problemet: Manglende prosedyrer, taushetskultur og lojalitet til veiledere gjør at mange stipendiater blir stående alene når veiledningen svikter. 
3. Behov for kulturendring og klare rammer: Veilederbytte må normaliseres og sees som en legitim løsning, med tydelige rettigheter, bedre institusjonell oppfølging og uavhengige støtteordninger for stipendiater.[footnoteRef:3] [3:  https://www.forskerforbundet.no/dokumenter/skriftserien/2025-5_Veilederbytte.pdf, side 5] 


Forskerforbundets anbefalinger:
Funnene i denne studien viser at mangelfull håndtering av krevende veilederrelasjoner kan få store konsekvenser, både for enkeltstipendiater og for forskerutdanningen som helhet. For å sikre kvalitet, og et forsvarlig arbeidsmiljø trengs både kulturendringer og institusjonelle tiltak. På bakgrunn av studiens resultater foreslås følgende anbefalinger: 
· Klare og transparente prosedyrer for veilederbytte: Prosessen må være forutsigbar og rettferdig, slik at stipendiater kan si ifra og søke endringer uten å frykte represalier. 
· Tidsfrister for behandling: Institusjonene bør etablere tidsrammer for hvor raskt slike saker skal avklares, for å unngå stillstand og ytterligere belastning. Institusjoner må sikre at ph.d.-kandidater som bytter veileder får ekstra tid og ressurser dersom prosjekter stopper opp. 
· Uavhengige støtteinstanser: Ordninger som stipendiat- eller vitenskapsombud bør etableres for å sikre ph.d.-kandidater trygg og nøytral støtte uten interessekonflikter. 
· Obligatorisk opplæring av veiledere: Veiledere må få opplæring i etikk, maktbevissthet og relasjonell kompetanse, ikke bare som et engangskrav, men som en del av en profesjonell utvikling i rollen. 
· Systematisk kvalitetssikring: Veiledningsforhold bør følges opp jevnlig gjennom medarbeidersamtaler og fremdriftsrapportering. Institusjoner må etablere rutiner som fanger opp tidlige varselsignaler og sikrer at stipendiater ikke blir stående alene i langvarige og belastende prosesser. 
· Endring av insentivsystemer: Ph.d.-veiledning bør ikke være et formelt krav eller en sterk forventning for professoropprykk. 
· Normalisering av veilederbytte: Kulturendringen må innebære at veilederbytte anerkjennes som en legitim og nødvendig mulighet når samarbeidet ikke fungerer. Dette bør kommuniseres tydelig til både veiledere og stipendiater. 

Forskerutdanningen skal legge til rette for faglig fordypning, selvstendighet og utvikling av en forskeridentitet. Når veiledningen svikter, kan det få store konsekvenser for stipendiaten. Det kan utløse alvorlige psykiske og fysiske belastninger, tap av motivasjon, forsinkelser og frafall. Dette innebærer ikke bare tap for den enkelte, men også for institusjonene og samfunnet, som mister verdifull kunnskap og kompetanse. For å møte disse utfordringene må veiledning forstås som mer enn en privat relasjon mellom stipendiat og veileder. Den er en del av institusjonenes ansvar for å sikre et trygt og forsvarlig lærings- og arbeidsmiljø. Klare strukturer, profesjonell støtte og ansvarlig ledelse er avgjørende for å styrke kvalitet, tillit og legitimitet i norsk forskerutdanning.[footnoteRef:4] [4:  https://www.forskerforbundet.no/dokumenter/skriftserien/2025-5_Veilederbytte.pdf, side 36] 


Undersøkelser ved alle instituttene ved SV viser at de aller fleste ph.d.-kandidater ved fakultetet opplever et godt samarbeid med veileder og er fornøyde med veiledningen de får. Det er derfor ingen grunn til bekymring rundt ph.d.-veiledning generelt ved SV-fakultetet. Likevel mangler det gode rutiner og retningslinjer for oppfølging av de få tilfellene der det kan være utfordringer av ulik art, og dersom det skulle oppstå mer alvorlige tilfeller. Forskerforbundets rapport legger også til grunn at tilfellene som beskrives tilhører de sjeldne. Den påpeker at undersøkelser viser at ca 10 prosent opplever utfordringer med veilederforholdet[footnoteRef:5]. Utfordringer kan være større eller mindre, og vi kan derfor anta at en enda mindre prosent opplever alvorlige utfordringer, som de som beskrives i rapporten, men felles for alle informanter er at oppfølgingen når problemene oppstår er for dårlig, lite strukturert og tar for lang tid. Konsekvensene for den kandidaten det gjelder kan bli svært store.  [5:  https://www.forskerforbundet.no/dokumenter/skriftserien/2025-5_Veilederbytte.pdf, side 33] 

I november 2025 dannet ph.d.-koordinatorer ved Institutt for statsvitenskap, Institutt for psykologi og Institutt for teknologi, innovasjon og kultur en arbeidsgruppe for å utarbeide rutiner for håndtering og forebygging av konflikter knyttet til ph.d.-veiledning. Formålet var å lage et rammeverk for håndtering av ulike konflikter dersom de oppstår og dermed sikre kvalitet, forutsigbarhet og et forsvarlig arbeidsmiljø for ph.d.-kandidater. Retningslinjene og tiltakene er basert på forskerforbundets anbefalinger, tilpasset våre behov og innspill fra ph.d.-kandidater, ph.d.-utvalg og ledelse ved de respektive instituttene, og fakultetet. Forslaget om endring av insentivsystemer har fått mindre oppmerksomhet, da dette vil kreve en større diskusjon på et høyere nivå, og det ikke nødvendigvis er et problem dersom man har gode rutiner for oppfølging og håndtering når det oppstår konflikter. 
Se vedlagt forslag til handlingsplan for håndtering av utfordringer og konflikter knyttet til ph.d.-veiledning.

Forebyggende tiltak 
For å fange opp tidlige faresignaler og forebygge mot konflikter knytet til veiledning foreslås følgende forebyggende tiltak:
· Tydelig informasjon ved oppstart: Kandidater må informeres om sine rettigheter, rutiner for konflikthåndtering og veilederbytte, og eksistensen av uavhengige støtteinstanser.
· Systematisk oppfølging: 
· Fremdriftsrapporter: Inkludere mer målrettede spørsmål om veiledningskvalitet og kandidatens opplevelse av autonomi, samt spørsmål om veileder har gjennomført veilederseminar. 
· Medarbeidersamtaler: Veiledning skal være et fast punkt, både for kandidat og veileder. Eksterne arbeidsgivere bør oppfordres til det samme. Arbeidsgiver kan samtidig spørre om veileder har gjennomført veilederseminar. 
· Veiledningsavtale: Ved oppstart skal alle signere en avtale som tydeliggjør forpliktelser, rettigheter og prosedyrer for konflikthåndtering. Ved signering av veilederavtale kan ph.d.-koordinator presisere at de må lese gjennom rettigheter og plikter, selv om de har gjort det tidligere, for å få en jevnlig påminnelse, og i tilfelle det er endringer siden de siste signerte en avtale. 
· Veilederopplæring: Årlige seminarer for veiledere bør inkludere temaer som etikk, maktbevissthet, relasjonell kompetanse og håndtering av uenighet.
· Verktøykasse for veiledere: Utvikle en nettressurs med informasjon om beste praksis og institusjonelle krav.
· Begrensning: Dersom det er gjentatte konflikter knyttet til samme veileder bør tiltak vurderes, som å begrense tildeling av nye kandidater, og veiledningspedagogisk oppfølging. Slike tiltak må avklares med personalansvarlig for den det gjelder.

Oppsummering 
Forslagene ti rutiner skal tydeliggjøre at veiledning er et institusjonelt ansvar, og ikke en privat relasjon mellom kandidat og veileder. Kandidaten skal vite at fremdriften i deres ph.d.-avhandling ikke står og faller på veileder, men at de vil bli ivaretatt av institusjonen dersom konflikter med veileder oppstår. Veileder skal også vite at det finnes støttefunksjoner og tiltak dersom de opplever konflikter. Utfordringer i veiledningssituasjonen kan være veldig forskjellige, og håndtering av de må derfor også tilpasses enhver situasjon, men med veiledende retningslinjer kan det bli lettere og tydeligere for alle parter å vite hvor man skal starte, hvem som har ansvar for hva, og hvilke muligheter som finnes. Det å gjøre denne prosessen mer transparent kan bidra til å fungere forebyggende i seg selv. Ved å innføre tidsfrister, uavhengig støtte, klare prosedyrer for konflikthåndtering og veilederbytte, samt forebyggingstiltak, kan risikoen for de alvorlige helsemessige og karrieremessige konsekvensene som kan oppstå når veiledningen svikter, reduseres. 

